कांशीराम की पुण्यतिथि पर 484 योजनाओं की घोषणा  
बसपा संस्थापक कांशीराम की पांचवीं पुण्यतिथि के मौके पर उप्र की मुख्यमंत्री मायावती ने लगभग 6035 करोड़ रुपये की 484 योजनाओं की घोषणा की।
बहुजन समाज पार्टी (बसपा) के संस्थापक कांशीराम की पांचवीं पुण्यतिथि के मौके पर बसपा प्रमुख एवं उत्तर प्रदेश की मुख्यमंत्री मायावती ने रविवार को लगभग 6035 करोड़ रुपये की 484 योजनाओं की घोषणा की।  बसपा की उत्तर प्रदेश इकाई के एक प्रवक्ता की तरफ से जारी विज्ञप्ति के अनुसार मुख्यमंत्री मायावती ने लखनऊ में निर्मित कांशीराम स्मारक स्थल पर विकास एवं कल्याणकारी योजनाओं की घोषणा की।  प्रवक्ता के मुताबिक मायावती ने कहा कि ये सभी विकास व जनकल्याणकारी कार्यक्रम एवं परियोजनाएं सामाजिक परिवर्तन आंदोलन को नई गति देने वाले कांशीराम को उनकी सरकार की ओर से विनम्र श्रद्धांजलि हैं।  प्रवक्ता ने बताया कि मायावती का कहना है कि कांशीराम का सम्पूर्ण जीवन सामाजिक सद्भाव के आधार पर देश में समतामूलक समाज की स्थापना के लिए समर्पित रहा। उत्तर प्रदेश में बसपा की सरकार कांशीराम के बताए रास्ते पर चलकर गैर-बराबरी वाली सामाजिक व्यवस्था को समाप्त करने एवं 'सर्वजन हिताय व सर्वजन सुखाय' की नीति के आधार पर सभी वर्गो के हितों के लिए काम कर रही है।